b"\n_START_ARTICLE_\nTreball col\xc2\xb7laboratiu\n_START_PARAGRAPH_\nEl treball col\xc2\xb7laboratiu \xc3\xa9s una expressi\xc3\xb3 que designa la suma d'esfor\xc3\xa7os d'un grup per assolir una meta comuna. Avui se'l diferencia del simple treball en equip o cooperatiu per l'autonomia de qu\xc3\xa8 gaudeix cadascun dels membres implicats en la tasca, per no basar-se en l'organitzaci\xc3\xb3 jer\xc3\xa0rquica tradicional, per utilitzar abundantment les tecnologies de la informaci\xc3\xb3 i la comunicaci\xc3\xb3 (TIC) i perqu\xc3\xa8 sovint, per\xc3\xb2 no sempre, es realitza sense compensaci\xc3\xb3 financera._NEWLINE_El terme s'usa preferentment en l'\xc3\xa0mbit educatiu, en el treball en xarxa a Internet i en determinades formes d'organitzaci\xc3\xb3 empresarial. Encara que es pot dur a terme de manera presencial, aquesta denominaci\xc3\xb3 sol referir-se a projectes realitzats amb tecnologies espec\xc3\xadfiques (groupware). Les normes de conducta poden ser imposades des del principi per una autoritat externa o m\xc3\xa9s freq\xc3\xbcentment consensuades pels participants i poden canviar durant la tasca per aprofitar les idees que sorgeixin dels grups. Totes les persones que treballen col\xc2\xb7laborativament accepten de manera volunt\xc3\xa0ria aquestes normes de funcionament perqu\xc3\xa8 creuen que beneficien el proc\xc3\xa9s general. _NEWLINE_El treball col\xc2\xb7laboratiu acostumen a dur-lo a terme individus amb diversitat de coneixements i sovint tamb\xc3\xa9 d'implicaci\xc3\xb3, tot i que la responsabilitat final de l'assoliment dels objectius fixats recau en tots els membres i va m\xc3\xa9s enll\xc3\xa0 de la suma de les responsabilitats individuals. Com tot treball col\xc2\xb7lectiu, aquest m\xc3\xa8tode no implica necess\xc3\xa0riament m\xc3\xa9s efic\xc3\xa0cia o m\xc3\xa9s velocitat; el resultat dependr\xc3\xa0 de la motivaci\xc3\xb3 dels participants, del seu nombre, del temps que poden dedicar-hi i de les seves habilitats. En canvi t\xc3\xa9 l'avantatge d'associar les diverses capacitats de creaci\xc3\xb3 dels seus actors i aix\xc3\xad, potencialment, d'aprofitar al m\xc3\xa0xim els recursos disponibles d'un grup.\n_START_SECTION_\nAltres definicions\n_START_PARAGRAPH_\nAlexandre L\xc3\xb3pez en d\xc3\xb3na aquesta definici\xc3\xb3: treball col\xc2\xb7laboratiu \xc3\xa9s \xc2\xabel producte obtingut a partir de la suma de petites aportacions que el fan quantitativament i qualitativament millor que si hagu\xc3\xa9s estat fet per separat, si \xc3\xa9s que per separat s'hagu\xc3\xa9s pogut dur a terme. \xc3\x89s evident que treballar de manera col\xc2\xb7laborativa implica unes perspectives diferents i unes pr\xc3\xa0ctiques que requereixen una voluntat manifesta de voler-ho fer. Aix\xc3\xad, Fetzer (2003) en un article reflexiona sobre el que comporta la recerca col\xc2\xb7laborativa i rebla el clau en un aspecte important, el psicol\xc3\xb2gic, \xc3\xa9s a dir, entendre el guany de compartir. Aix\xc3\xad, doncs, la col\xc2\xb7laboraci\xc3\xb3 \xc3\xa9s tamb\xc3\xa9 una manera de treballar fins i tot abans que la creaci\xc3\xb3 d'un producte\xc2\xbb.\n_START_SECTION_\nHist\xc3\xb2ria\n_START_PARAGRAPH_\nTreballar en col\xc2\xb7laboraci\xc3\xb3, \xc3\xa9s a dir segons \xc2\xabun proc\xc3\xa9s iteratiu en qu\xc3\xa8 dues o m\xc3\xa9s persones o organitzacions treballen conjuntament cap a un objectiu com\xc3\xba, mitjan\xc3\xa7ant l'intercanvi de coneixements, l'aprenentatge i la creaci\xc3\xb3 de consens\xc2\xbb, \xc3\xa9s un fenomen hum\xc3\xa0 que sempre ha existit: ja era ben present en les societats dites \xc2\xabprimitives\xc2\xbb, aix\xc3\xad com en la creaci\xc3\xb3 dels gremis a l'Europa medieval o les cooperatives iniciades a Catalunya a finals del segle XIX. La novetat rau actualment en el fet que noves eines, basades en les TIC i els nous entorns geopol\xc3\xadtics com la globalitzaci\xc3\xb3, han perm\xc3\xa8s que aflorin nous tipus de treballs col\xc2\xb7laboratius impensables fa vint anys. _NEWLINE_Aix\xc3\xad, amb l'aparici\xc3\xb3 d'Internet, als anys 1990, i sobretot del web 2.0 des del 2006, el treball col\xc2\xb7laboratiu ha agafat una dimensi\xc3\xb3 de massa que li ha conferit un poder fins aleshores desconegut, i que r\xc3\xa0pidament s'ha aplicat en els dominis m\xc3\xa9s diversos. _NEWLINE_El 2002, el professor Yochai Benkler de la Facultat de Dret de la Universitat Harvard va introduir el terme \xc2\xabproducci\xc3\xb3 parit\xc3\xa0ria\xc2\xbb (en angl\xc3\xa8s commons-based peer production) per definir les caracter\xc3\xadstiques d'aquest treball col\xc2\xb7laboratiu modern. Segons ell, aquestes noves formes extensives de col\xc2\xb7laboraci\xc3\xb3 poden tenir conseq\xc3\xbc\xc3\xa8ncies transformadores per a l'economia i la societat, ja que es caracteritzen per no tenir en compte els dictats del mercat. Planteja, per exemple, que una cultura en qu\xc3\xa8 la informaci\xc3\xb3 es compart\xc3\xads lliurement podria ser m\xc3\xa9s eficient econ\xc3\xb2micament que una altra en qu\xc3\xa8 la innovaci\xc3\xb3 sovint es veu dificultada per les lleis de patents o de copyright, ja que el cost de reproducci\xc3\xb3 de la major part de la informaci\xc3\xb3 seria pr\xc3\xa0cticament nul._NEWLINE_El 2006, l'especialista canadenc en estrat\xc3\xa8gia comercial Don Tapscott parla de la \xc2\xabwikinomia\xc2\xbb, o wikieconomia, i considera que es tracta d'un nou comportament capa\xc3\xa7 de transformar totes les estructures econ\xc3\xb2miques tradicionals. El 2008, en el seu llibre Grown Up Digital: How the Net Generation is Changing Your World, fa notar que l'\xc3\xbas de les noves eines col\xc2\xb7laboratives entre les mans dels joves poden fer canviar el m\xc3\xb3n i les seves institucions.\n_START_SECTION_\nEn l'educaci\xc3\xb3\n_START_PARAGRAPH_\nEn el camp educatiu el treball col\xc2\xb7laboratiu es refereix tant als treballs en equip, a l'aprenentatge cooperatiu, com a aquells grups que estan dissenyats per evolucionar plegats, seguint les teories de l'aprenentatge social. En aquests grups el rol del professor accentua el seu paper de mediador i no aporta el coneixement ja donat sin\xc3\xb3 que proposa problemes o vies de recerca perqu\xc3\xa8 els estudiants construeixin el seu propi saber, per vies no previstes des del comen\xc3\xa7ament. Aquest grup pot esdevenir una comunitat d'aprenentatge. _NEWLINE_Igualment hi ha projectes que utilitzen la tecnologia wiki de manera ben\xc3\xa8vola per a traduir llibres de text en lleng\xc3\xbces minorit\xc3\xa0ries per a pa\xc3\xafsos del Tercer M\xc3\xb3n, com per exemple a l'Afganistan.\n_START_SECTION_\nA les empreses\n_START_PARAGRAPH_\nLes empreses fan servir m\xc3\xa8todes col\xc2\xb7laboratius en el seu funcionament intern, com ara la repartici\xc3\xb3 de fitxers a trav\xc3\xa9s d'una xarxa d'ordinadors interna (LAN), les videoconfer\xc3\xa8ncies i d'altres. Per\xc3\xb2 tamb\xc3\xa9 existeixen fen\xc3\xb2mens com la innovaci\xc3\xb3 oberta, en qu\xc3\xa8 les empreses demanen la col\xc2\xb7laboraci\xc3\xb3 d'agents exteriors per millorar llur creativitat, la wikieconomia amb la seva noci\xc3\xb3 de \xc2\xabprosumidor\xc2\xbb o \xc2\xabconsumidor-productor\xc2\xbb, o l'adhocr\xc3\xa0cia aplicada a les relacions comercials.\n_START_SECTION_\nAltres camps\n_START_PARAGRAPH_\nEl m\xc3\xb3n cient\xc3\xadfic tamb\xc3\xa9 fa servir eines col\xc2\xb7laboratives, sobretot el sector implicat en les anomenades ci\xc3\xa8ncies ciutadanes o ci\xc3\xa8ncies participatives. Per exemple, s'han fet estudis d'aquest tipus sobre els efectes del canvi clim\xc3\xa0tic, l'observaci\xc3\xb3 de la fauna present en l'h\xc3\xa0bitat hum\xc3\xa0 o l'evoluci\xc3\xb3 de la poblaci\xc3\xb3 d'estornells a Anglaterra. A Catalunya, molts ciutadans participen en les emissions de televisi\xc3\xb3 sobre el temps enviant fotos o dades sobre les temperatures o la quantitat de pluja recollida._NEWLINE_En l'\xc3\xa0mbit del periodisme tamb\xc3\xa9 s'integra aquest tipus de funcionament; per exemple, certes cadenes de televisi\xc3\xb3 com la d'informaci\xc3\xb3 cont\xc3\xadnua France 24 han creat espais espec\xc3\xadfics on cadasc\xc3\xba pot carregar imatges i filmacions amateurs per a il\xc2\xb7lustrar les not\xc3\xadcies. Igualment, tant la premsa com els mitjans audiovisuals inclouen seccions de tipus f\xc3\xb2rum on els internautes poden comentar not\xc3\xadcies o fins i tot exposar-les en prim\xc3\xadcia._NEWLINE_La pol\xc3\xadtica tamb\xc3\xa9 s'ha interessat per aquest fenomen amb conceptes com el \xc2\xabgovern electr\xc3\xb2nic\xc2\xbb o la \xc2\xabciberdemocr\xc3\xa0cia\xc2\xbb, que pretenen millorar la gesti\xc3\xb3 governamental i els processos democr\xc3\xa0tics gr\xc3\xa0cies a les TIC."